Omnibus presentes litteras inspecturis, officialis Autissiodorensis salutem in Domino. Noveritis quod in nostra presentia constitutus Radulphus de Monte Rupilionis, miles, recognovit quod defunctus Regnaudus de Monte Rupilionis, miles, quondam frater suus, jam diu est legavit abbati et conventui Corbigniaci quinque solidos fortium Nivernensium annui redditus pro anniversario suo annis singulis in ecclesia de Corbigniaco faciendo, in quo redditu dictus defunctus Regnaudus a tempore mortis sue defuit vel heredes sui, ut dictus Radulphus asserebat, propter quod redditum et deffectum dicti redditus dictus Radulphus dictis abbati et conventui assedit et assignavit sex solidos fortium Nivernensium censuales reddendos et solvendos annis singulis dictis abbati et conventui in festo beati Germani, prout voluit coram nobis et concessit, sitos super quinque pecias terre sue site in finagio de Contis Annarzieys, scilicet super terram de Torchebuef, super medietatem terre Doquarron de Bouron, super terram de Brocia de Chaine et super tres orveas vinee et super pratum de Lacoure de Patiz, sub hiis pactis quod dicti abbas et conventus habebunt laudes et ventas omnium predictorum, si ex nunc devenirent, promittens per fidem suam in manu nostra corporaliter prestitam quod contra assessionem et assignationem predictas per se vel per alium non veniet in futurum et quod res predictas dictis abbati et conventui garentiet et deffendet quitas et liberas erga omnes, se et heredes suos et bona sua quo ad hoc obligando, ac omnibus exceptionibus seu deffensionibus facti et juris canonici et civilis renunciando et juridictioni curie Autissiodorensis ubicumque maneat supponendo. Datum anno Domini M.CC.LXXI, die dominica focorum.